तो मुम्बई और लखनऊ की भीड़ भरे दीवाने आम से बेदख़ल “नौ रत्नों “ ने जब रुहानी प्यास बुझाने के लिये बुरांश में भीगते भागते लैण्ड किया तो लगा कि प्रकृति का मन हम बेवजह पथिकों पर पसीज गया है । और यात्रा की थकान उतारने और दुलारने के लिये प्रकृति माँ खुद कपूर अंकल आंटी के रूप में मानव देह में प्रकट हो गयी हैं। माँ मिल जाये वो भी भारतीय तो सबसे पहले पेट पूजा होनी लाज़िमी है । खाने के लिये बैठे तो रेस्तराँ के घिसे पिटे मेनू की जगह , घर की गरमागरम तवा रोटियाँ , गुटके और पहाड़ी दाल ने घर से दूर भटकने वालों को घर की कमी नहीं महसूस होने दी ।